חשד: שלוש גננות התעללו בילדים בגן בפתח תקוה - משפט ופלילים - הארץ
חשד: שלוש גננות התעללו בילדים בגן בפתח תקוה
החקירה נפתחה לאחר שאחד ההורים התלונן, והמשטרה גבתה עדויות מכמה הורים שחששו שהגננות פגעו בילדיהם. על פי החשד, האלימות נגד הילדים נמשכה תקופה ארוכה
28.03.2018 16:01 עודכן ב: 04.12.2018 21:21
גן ילדים. הגן המצולם לא קשור לידיעהדורון סהר
המשטרה חקרה היום (רביעי) באזהרה שלוש גננות מפתח תקוה בחשד שתקפו והתעללו בפעוטות בגן ילדים פרטי בעיר. הגננות שוחררו בתום חקירתן בתנאים מגבילים, בהם מעצר בית של חמישה ימים, והרחקה מהגן במשך 15 ימים.
המשטרה חושדת כי המעשים האלימים נגד הילדים בגן נמשכו תקופה ארוכה, וכי הגננות התעללו באופן קבוע בפעוטות וצעקו עליהם. בגן רשומים כ-30 ילדים בשתי קבוצות גיל - החל מבני שלושה חודשים ועד בני ארבע. החקירה נפתחה לאחר שכמה הורים התלוננו במשטרה, שגבתה עדויות ממי שחששו כי הגננות פגעו בילדיהם.
יו"ר הוועדה לזכויות הילד, ח"כ יפעת שאשא ביטון (כולנו), אמרה כי "עלינו לחייב בחוק הצבת מצלמות במוסדות שבהם שוהים חסרי ישע, כולל תינוקות ופעוטות, על מנת שההקלטות יהוו ראיות בבתי המשפט, שהרי מדובר בקטנטנים שאינם יודעים לספר את שחוו. אנו לא יכולים לאפשר לעצמנו להפקיר את ביטחונם האישי של חסרי הישע. רק הצבת מצלמות, לצד ענישה מחמירה והכשרה מתאימה של גננות, ימגרו את התופעה הפסולה הזו".
מהקואליציה לחינוך מלידה נמסר: "לצערנו, זה אינו מקרה ראשון. התרענו לא פעם על ההפקרות בשטח - כל מי שרוצה, פותח מסגרת לגיל הרך ללא הכשרה וללא רישוי. עלינו לזעוק את זעקת הפעוטות ולוודא שזה יהיה המקרה האחרון, וכן שהממשלה תיקח אחריות על גילאי לידה עד שלוש ביצירת מסגרות איכותיות ומפוקחות".